Graad 2 daag met vuurwapen by die skool opDalpark Primary School Foto: Google Earth Die Gautengse departement van onderwys het die gedrag van ŉ graad 2-leerder by Dalpark Primary School in Brakpan veroordeel toe hy met ŉ vuurwapen met skerp ammunisie by die skool opgedaag het. Steve Mabona, woordvoerder van die departement, het gesê die leerder het Dinsdag met die vuurwapen by die skool opgedag. “Volgens die inligting tot ons beskikking het hy die vuurwapen skool toe gebring met die doel om ŉ ander leerder te beseer,” het Mabona verduidelik. Die polisie is ontbied en beamptes het beslag gelê op die vuurwapen. Die seun is daarna na die Brakpan-polisiestasie geneem. “Die beamptes het die pa ook na die polisiestasie ontbied en ŉ saak is aanhangig gemaak. Die seun is nie aangekla nie en hy is later vrygelaat deur die polisie,” het Mabona bygevoeg. Die leerder het teruggegaan skool toe en die polisie het vir hom berading gereël vir gedragsverandering. “Die skool se beheerliggaam het reeds met die ouers vergader om die gedragskode van die skool te benadruk en die erns van die opdrag van hul kind te bespreek,” het Mabona gesê. “Daar is tydens die vergadering bepaal dat die leerder verdere sielkundige ingryping moet ontvang.” Mabona het gesê die departement maan alle leerders om hulself te weerhou van wangedrag in skole en het ouers versoek om hulle by te staan om dissipline binne en buite die skool toe te pas. “Ons sal vinnig optree tydens voorvalle van wangedrag van leerders en onderwysers, aangesien dit by die departement aangemeld word.” Die departement en die polisie kon nie kommentaar lewer waar die kind die vuurwapen vandaan gekry het en of enige stappe in die verband gedoen sal word nie.